Proposta għal REGOLAMENT TA’ IMPLIMENTAZZJONI TAL-KUNSILL li jemenda r-Regolament ta' Implimentazzjoni (UE) Nru 857/2010 li jimponi dazju kumpensatorju definittiv u jiġbor b’mod definittiv id-dazju provviżorju impost fuq l-importazzjonijiet ta’ ċertu polyethylene terephthalate li joriġina, fost l-oħrajn, mill-Pakistan /* COM/2013/0604 final - 2013/0293 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA • Raġunijiet għall-proposta u l-għanijiet tagħha Din il-proposta tikkonċerna l-applikazzjoni tar-Regolament tal-Kunsill (KE) Nru 597/2009 tal-11 ta' Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea ("ir-Regolament bażiku") fil-ftuħ parzjali mill-ġdid tal-proċediment kontra s-sussidji li jikkonċerna l-importazzjonijiet ta’ ċertu polietilene teraftalat li joriġina, fost l-oħrajn, mill-Pakistan. • Kuntest ġenerali Din il-proposta qed issir fil-kuntest tal-implimentazzjoni ta' sentenza tal-Qorti Ġenerali dwar l-implimentazzjoni tar-Regolament tal-Kunsill (KE) Nru 597/2009 tal-11 ta’ Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea[1] ("ir-Regolament bażiku") u hija r-riżultat ta’ investigazzjoni li twettqet skont ir-rekwiżiti sostantivi u proċedurali stipulati fir-Regolament bażiku. • Dispożizzjonijiet eżistenti fil-qasam tal-proposta Ir-Regolament ta' Implimentazzjoni tal-Kunsill (UE) Nru 857/2010 tas-27 ta' Settembru 2010[2]. • Il-konsistenza ma’ politiki u għanijiet oħra tal-Unjoni Mhux applikabbli. 2. RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT • Konsultazzjoni tal-partijiet interessati Il-partijiet interessati kkonċernati mill-proċediment kellhom il-possibilità li jiddefendu l-interessi tagħhom matul l-investigazzjoni, skont id-dispożizzjonijiet tar-Regolament bażiku. • Il-ġbir u l-użu ta' għarfien espert Ma kienx hemm bżonn ta' esperti esterni. • Valutazzjoni tal-impatt Din il-proposta tirriżulta mill-implimentazzjoni tar-Regolament bażiku. Ir-Regolament bażiku ma jipprevedix valutazzjoni ġenerali tal-impatt iżda fih lista eżawrjenti ta' kundizzjonijiet li jridu jiġu vvalutati. 3. ELEMENTI ĠURIDIĊI TAL-PROPOSTA • Taqsira tal-azzjoni proposta Fis-17 ta’ Mejju 2013, il-Kummissjoni ħabbret, permezz ta’ avviż ("avviż ta’ ftuħ parzjali mill-ġdid") ippubblikat f'Il-Ġurnal Uffiċjali tal-Unjoni Ewropea[3], il-ftuħ parzjali mill-ġdid ta’ investigazzjoni kontra s-sussidji li tikkonċerna l-importazzjoni ta’ ċertu polietilene teraftalat li joriġina, fost l-oħrajn, mill-Pakistan. Dan il-ftuħ mill-ġdid kien sar minħabba l-annullament parzjali mill-Qorti Ġenerali tal-Artikolu 1 tar-Regolament ta' Implimentazzjoni tal-Kunsill Nru 857/2010 safejn jikkonċerna l-produttur esportatur Pakistani Novatex Ltd ("Novatex" jew "il-kumpanija kkonċernata"). Skont l-Artikolu 266 tat-Trattat dwar il-Funzjonament tal-Unjoni Ewropea, l-istituzzjonijiet tal-Unjoni Ewropea għandhom l-obbligu li jikkonformaw mas-sentenza tal-Qorti Ġenerali. Konsegwentement, il-Kummissjoni Ewropea nediet ftuħ parzjali mill-ġdid tal-investigazzjoni kontra s-sussidji safejn jikkonċerna lil Novatex. Il-proposta tal-Kummissjoni mehmuża għal Regolament tal-Kunsill li jimponi dazju kumpensatorju definittiv emendat fuq Novatex qed issir fuq il-partijiet interessati li ngħataw biżżejjed żmien biex jipprovdu kummenti għad-dokument ta' divulgazzjoni finali rivedut tal-25 ta’ Ġunju 2013. Qed jiġi propost li l-Kunsill jadotta l-proposta mehmuża għal Regolament li għandu jiġi ppubblikat f'Il-Ġurnal Uffiċjali tal-Unjoni Ewropea malajr kemm jista' jkun. • Bażi ġuridika Ir-Regolament tal-Kunsill (KE) Nru 597/2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea. • Prinċipju tas-sussidjarjetà Il-proposta taqa' taħt il-kompetenza esklussiva tal-Unjoni. Għaldaqstant, il-prinċipju tas-sussidjarjetà ma japplikax. • Prinċipju tal-proporzjonalità Il-proposta tikkonforma mal-prinċipju tal-proporzjonalità għaliex il-forma tal-azzjoni hija deskritta fir-Regolament bażiku msemmi hawn fuq u ma tħalli l-ebda ambitu għal deċiżjoni nazzjonali. L-indikazzjoni ta' kif il-piż finanzjarju u amministrattiv li jaqa' fuq l-Unjoni, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jitnaqqas kemm jista' jkun u jkun proporzjonat meta mqabbel mal-mira tal-proposta, mhijiex applikabbli. • Għażla ta' strumenti L-istrumenti proposti: Regolament tal-Kunsill. Mezzi oħrajn ma jkunux adegwati minħabba li r-Regolament bażiku ma jipprevedix għażliet alternattivi. 4. Implikazzjoni baġitarja Il-proposta ma għandha l-ebda implikazzjoni għall-baġit tal-Unjoni. 2013/0293 (NLE) Proposta għal REGOLAMENT TA’ IMPLIMENTAZZJONI TAL-KUNSILL li jemenda r-Regolament ta' Implimentazzjoni (UE) Nru 857/2010 li jimponi dazju kumpensatorju definittiv u jiġbor b’mod definittiv id-dazju provviżorju impost fuq l-importazzjonijiet ta’ ċertu polyethylene terephthalate li joriġina, fost l-oħrajn, mill-Pakistan IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament tal-Kunsill (KE) Nru 597/2009 tal-11 ta' Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea[4] ("ir-Regolament bażiku"), u b’mod partikolari l-Artikolu 15(1) tiegħu, Wara li kkunsidra l-proposta mressqa mill-Kummissjoni Ewropea ("il-Kummissjoni") wara konsultazzjoni mal-Kumitat Konsultattiv, Billi: A. PROĊEDURA (1) Bir-Regolament ta' Implimentazzjoni tal-Kunsill (UE) Nru 857/2010[5] ("ir-Regolament ikkontestat"), il-Kunsill impona dazji definittivi kontra s-sussidju li jvarjaw minn 44,02 euro t-tunnellata għal 139,70 euro t-tunnellata fuq importazzjonijiet ta' ċertu polietilene tereftalat b'numru ta' viskożità ta' 78 ml/g jew ogħla, skont l-Istandard ISO 1628-5, li joriġina mill-Iran, mill-Pakistan u mill-Emirati Għarab Magħquda. (2) Fis-6 ta' Diċembru 2010, il-produttur esportatur li kkoopera fil-Pakistan, jiġifieri Novatex Ltd ("Novatex" jew "il-kumpanija kkonċernata"), ressqu rikors quddiem il-Qorti Ġenerali fejn talbu l-annullament tar-Regolament ikkontestat safejn jolqot lir-rikorrent[6]. (3) Fil-11 ta' Ottubru 2012, il-Qorti Ġenerali fis-sentenza tagħha fil-kawża T-556/10 ("is-sentenza tal-Qorti Ġenerali") sabet li l-fatt li l-Kummissjoni u l-Kunsill naqsu milli jqisu ċ-ċifra li tirriżulta mir-reviżjoni tal-linja 74 tad-dikjarazzjoni tat-taxxa tal-2008 u l-iżball li rriżulta minnu jaffettwa l-legalità tal-Artikolu 1 tar-Regolament ikkontestat safejn id-dazju kumpensatorju definittiv iffissat mill-Kunsill jaqbeż id-dazju applikabbli kieku ma sarx dak l-iżball. Għalhekk, il-Qorti Ġenerali annullat l-Artikolu 1 tar-Regolament ikkontestat safejn tikkonċerna lil Novatex u safejn id-dazju kumpensatorju definittiv jaqbeż dak applikabbli kieku ma sarx l-iżball. (4) Il-Qorti Ġenerali, fil-kawża T-2/95[7] ("il-kawża IPS"), għarfet li, fil-kawżi fejn proċediment jikkonsisti f’bosta stadji amministrattivi, l-annullament ta’ wieħed minn dawn l-istadji ma jannullax il-proċediment kollu. Dan il-proċediment kontra s-sussidju huwa eżempju ta' proċediment magħmul minn diversi stadji. Għaldaqstant, l-annullament ta' partijiet tar-Regolament ta' kontra s-sussidju kkontestat ma jimplikax l-annullament tal-proċedura kollha qabel l-adozzjoni ta' dak ir-Regolament. Barra minn hekk, skont l-Artikolu 266 tat-Trattat dwar il-Funzjonament tal-Unjoni Ewropea ("TFUE"), l-istituzzjonijiet tal-Unjoni għandhom l-obbligu li jikkonformaw mas-sentenza tal-Qorti Ġenerali tal-11 ta’ Ottubru 2012. Dan jimplika wkoll il-possibilità li jiġu rimedjati l-aspetti tar-Regolament ikkontestat li wasslu għall-annullament parzjali, filwaqt li l-partijiet mhux ikkontestati li mhumiex affettwati mis-sentenza tal-Qorti Ġenerali jibqgħu l-istess[8]. Ta' min jinnota li s-sejbiet l-oħra kollha li saru fir-Regolament ikkontestat jibqgħu validi. (5) Wara s-sentenza tal-Qorti Ġenerali tal-11 ta' Ottubru 2012, il-Kummissjoni fetħet parzjalment u mill-ġdid, nhar is-17 ta' Mejju 2013, l-investigazzjoni ta' kontra s-sussidji li jikkonċernaw l-importazzjonijiet ta' ċertu polietilene tereftalat li joriġina, fost l-oħrajn mill-Pakistan[9]. L-iskop tal-ftuħ mill-ġdid huwa limitat għall-implimentazzjoni tas-sentenza tal-Qorti Ġenerali safejn jikkonċerna lil Novatex. (6) Il-Kummissjoni avżat uffiċjalment bil-ftuħ parzjali mill-ġdid tal-investigazzjoni lill-produtturi esportaturi, lill-importaturi, lill-utenti u lill-fornituri tal-materja prima li taf li huma kkonċernati, lir-rappreżentanti tal-pajjiż esportatur u tal-industrija tal-Unjoni. Il-partijiet interessati ngħataw l-opportunità li jgħarrfu bil-miktub il-fehmiet tagħhom u li jitolbu li jinstemgħu fil-limitu taż-żmien stipulat fl-avviż. L-ebda mill-partijiet interessati ma talbu li jinstemgħu. (7) Il-partijiet kollha kkonċernati ġew mgħarrfa bil-fatti u l-kunsiderazzjonijiet essenzjali li abbażi tagħhom kien hemm ħsieb li tiġi rrakkomandata l-impożizzjoni ta' dazju kumpensatorju definittiv emendat fuq Novatex. Huma ngħataw perjodu ta’ żmien li fih setgħu jagħmlu rappreżentazzjonijiet wara l-espożizzjoni tal-fatti. B. L-IMPLIMENTAZZJONI TAS-SENTENZA TAL-QORTI ĠENERALI 1. Rimarka preliminari (8) Ta' min ifakkar li r-raġuni għall-annullament parzjali tar-Regolament ikkontestat kien li l-Kummissjoni u l-Kunsill kien imisshom qiesu l-fatt li l-linja 74 tad-dikjarazzjoni tat-taxxa tal-2008 tal-kumpanija kkonċernata kienet ġiet riveduta. 2. Kummenti tal-partijiet interessati (9) Qabel l-iskadenza applikabbli biex jintbagħtu l-kummenti, il-kumpanija kkonċernata, Novatex, ikkummentat li wara s-sentenza tal-11 ta' Ottubru 2012, id-dazju kompensatorju definittiv għall-importazzjonijiet fl-Unjoni Ewropea ta' ċertu polietilene teraftalat li joriġina mill-Pakistan għandu jitnaqqas b'1,02%. Novatex kompla jsostni li d-dazju kompensatorju applikabbli għal Novatex għandu jkun iffissat għal 4,1 % jew EUR 35,39 it-tunnellata sa mill-1 ta' Ġunju 2010 (l-allegata data ta' dħul fis-seħħ tad-dazju provviżorju). (10) Ma waslu l-ebda kummenti ulterjuri ta' sustanza dwar il-ftuħ parzjali mill-ġdid. 3. Analiżi tal-kummenti (11) Wara l-analiżi tal-kummenti ta' hawn fuq, huwa kkonfermat li l-annullament tar-Regolament ta' Implimentazzjoni (UE) Nru 857/2010 fir-rigward ta' Novatex, safejn id-dazju kompensatorju definittiv jaqbeż id-dazju applikabbli fin-nuqqas tal-iżball identifikat mill-Qorti, ma għandux jimplika l-annullament tal-proċedura kollha qabel l-adozzjoni tar-Regolament. (12) Il-kalkolu mill-ġdid tar-rata ta' dazju tas-sussidju ta' Novatex, meta titqies il-linja 74 tad-dikjarazzjoni tat-taxxa tal-kumpanija, fil-fatt tirriżulta f'ammont ikkoreġut ta' EUR 35,39 it-tunnellata. (13) Ir-rata tad-dazju riveduta għandha fil-fatt tapplika retroattivament, jiġifieri mid-data tad-dħul fis-seħħ tar-Regolament ta' Implimentazzjoni (UE) Nru 857/2010. Bis-saħħa tal-Artikolu 2 ta' dak ir-Regolament, hija se tapplika wkoll mid-dħul fis-seħħ tar-Regolament tal-Kummissjoni (UE) Nru 473/2010 li jimponi dazju kumpensatorju provviżorju. Dak ir-Regolament tal-Kummissjoni daħal fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea, jiġifieri fit-2 ta' Ġunju 2010 (u mhux fl-1 ta' Ġunju 2010 kif sosniet Novatex). 4. Konklużjoni (14) Wara li tqiesu l-kummenti li saru u l-analiżi tagħhom, il-konklużjoni hija li l-implimentazzjoni tas-sentenza tal-Qorti Ġenerali għandha tieħu l-forma ta' reviżjoni tar-rata ta' dazju kompensatorju applikabbli għal Novatex, li għandha tonqos minn 44,02 euro t-tunnellata għal 35,39 euro t-tunnellata. Peress li Novatex kienet l-uniku produttur esportatur tal-prodott ikkonċernat fil-Pakistan tul il-perjodu ta' investigazzjoni, din ir-rata ta' dazju riveduta tapplika għall-importazzjonijiet kollha mill-Pakistan. Ir-rata tad-dazju riveduta għandha tapplika retroattivament, jiġifieri mid-data tad-dħul fis-seħħ tar-Regolament ta' Implimentazzjoni (UE) Nru 857/2010. Bis-saħħa tal-Artikolu 2 ta' dak ir-Regolament, hija għandha tapplika wkoll mid-dħul fis-seħħ tar-Regolament tal-Kummissjoni (UE) Nru 473/2010 li jimponi dazju kumpensatorju provviżorju. (15) L-awtoritajiet doganali għandhom jingħataw struzzjonijiet biex jipproċedu bir-rimborż tal-ammont tad-dazji mħallsa li jaqbżu l-ammont ta' 35,39 euro t-tunnellata għall-importazzjonijiet ikkonċerati b'konformità mal-leġiżlazzjoni doganali applikabbli. C. DIVULGAZZJONI (16) Il-partijiet interessati kienu infurmati bil-fatti essenzjali u bil-kunsiderazzjonijiet li abbażi tagħhom kien hemm il-ħsieb li tkun implimentata s-sentenza tal-Qorti Ġenerali. Il-partijiet interessati kollha ngħataw opportunità biex jikkummentaw, bl-applikazzjoni tal-10 ijiem żmien preskritt fl-Artikolu 30(5) tar-Regolament bażiku. (17) Ma waslu l-ebda kummenti sustanzjali. D. EMENDA TAL-MIŻURI (18) Fid-dawl tar-riżultati ta’ dan il-ftuħ parzjali mill-ġdid, jitqies xieraq li d-dazju kompensatorju applikabbli għall-importazzjoni tal-prodott ikkonċernat mill-Pakistan jiġi emendat għal 35,39 euro t-tunnellata. (19) Din il-proċedura ma taffettwax id-data li fiha se jiskadu l-miżuri imposti mir-Regolament ikkontestat jiġifieri t-30 ta' Settembru 2015. ADOTTA DAN IR-REGOLAMENT: Artikolu 1 1. It-Tabella fl-Artikolu 1(2) tar-Regolament ta' Implimentazzjoni tal-Kunsill Nru 857/2010 tiġi emendata biex taqra kif ġej: Pajjiż || Rata tad-dazju kumpensatorju definittiv (EUR/tunnellata) L-Iran: il-kumpaniji kollha || 139,70 Il-Pakistan: il-kumpaniji kollha || 35,39 L-Emirati Għarab Magħquda: il-kumpaniji kollha || 42,34 2. Ir-rata ta' dazju rivedut ta' EUR 35,39/tunnellata għall-Pakistan tiġi applikabbli mit-30 ta' Settembru 2010. 3. L-ammonti ta’ dazji mħallsa jew imdaħħla fil-kontijiet skont l-Artikolu 1 tar-Regolament ta' Implimentazzjoni (UE) Nru 857/2010 fil-verżjoni inizjali tiegħu u l-ammonti ta’ dazji provviżorji miġbura definittivament skont l-Artikolu 2 tal-istess Regolament fil-verżjoni inizjali tiegħu, li jaqbżu dawk kif stabbilit fuq il-bażi tal-Artikolu 1 ta’ dan ir-Regolament, jitħallsu lura jew jiġu rimessi. Il-ħlas lura u r-remissjoni jintalbu mingħand l-awtoritajiet doganali nazzjonali skont il-leġiżlazzjoni doganali applikabbli.Sakemm ma jkunx speċifikat mod ieħor, japplikaw id-dispożizzjonijiet fis-seħħ dwar id-dazji doganali. Artikolu 2 Dan ir-Regolament jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President [1] ĠU L 188, 18.7.2009, p. 10 [2] ĠU L 254, 29.9.2010, p. 10. [3] ĠU C 138, 17.5.2013, p. 32-34. [4] ĠU L 188, 18.07.2009, p. 104-105. [5] ĠU L 254, 29.9.2010, p. 10. [6] Kawża T-556/10 Novatex Ltd v il-Kunsill tal-Unjoni Ewropea. [7] Kawża T-2/95 Industrie des poudres sphériques (IPS) v il-Kunsill [1998] ECR II-3939. [8] Kawża T-2/95 Industrie des poudres sphériques (IPS) v il-Kunsill [1998] ECR II-3939. [9] ĠU C 138, 17.5.2013, p. 32-34.